בס"ד

שאלה- במה עוסק הפיוט "אל נורא עלילה"? בתשובתך התיחסי לשתי דרכי עיצוב התורמות להדגשת המסר.

הפיוט "אל נורא עלילה" הינו פיוט שנכתב ע"י ר' משה אבן עזרא בתקופת ימי הביניים. הפיוט נכנס למחזור התפילות, והוא מושר ביום הכיפורים לפני תפילת נעילה. פיוט זה התקבל בהרבה מתפוצות ישראל, בזכות היותו קליט ונוגע, ומתאים בתוכנו לזמן ולמקום.

הפיוט עוסק בעיקר בבקשת סליחה ומחילה לפני הקב"ה בשעה רגישה ומיוחדת- שעת הנעילה, בה כביכול ננעלים שערי השמיים לחזרה בתשובה אחרי שהיו פתוחים מר"ח אלול. הסליחה הינה מוטיב מרכזי בשיר לדוגמא- "שופכים לך נפשם, מחה פשעם וכחשם, והמציאם מחילה בשעת הנעילה"-המתפלל שופך את נפשו לפני אלוקיו, ומבקש שינקה לו את הפשעים והשקרים שביצע, וימחל לו עליהם. "חון אותם ורחם"- כמו אסיר המבקש חנינה, כך המתפלל עומד לפני אלוקיו ומבקש שיחון אותו וירחם עליו, כלומר- לא יעניש אותו.

בקשת הסליחה מופיעה בנוסף במדריך לפיוט, מדריך זה הינו שלוש הצלעות הפותחות את הפיוט ומשמשת לו מעין אכספוזיציה: " אל נורא עלילה, המציא לנו מחילה בשעת הנעילה"- בשורות קצרות אלו של המדריך נמצא הרעיון המרכזי של הפיוט והוא תפילה ותחנונים לפני אל נורא עלילה- כינוי לקב"ה המטיל פחד על המתפלל, בבקשה מעומק הלב שימציא לו מחילה, שיסלח לו על כל עוונותיו ופשעיו בשעה הקריטית והחשובה הזאת- שעת הנעילה. היות שהמדריך חוזר אחר כל סטרופה ומשמש כפזמון חוזר (רפרין), אנו מגלים שבקשה זו של מחילה וסליחה חוזרת בעצם שוב ושוב לכל אורך הפיוט, כשבעצם החזרה שוב ושוב על אותן המילים משתמעת כתחינה, כבקשה מעומק הלב, ונותנת מעין מקצב של זמן החולף ועובר ככל שמתקדם הפיוט- הדקות נוקפות, והזמן אוזל, ותפילתו של האדם למחילה הולכת ונעשית קריטית יותר ויותר. בנוסף לכך, החזרה על מילות הקבע "בשעת הנעילה" בסופה של כל סטרופה מדגישים את אותה תחושת תכיפות, ואת חווית הזמן האוזל.

- לדוגמא:

"ומסלדים בחילה **בשעת הנעילה"**

"והמציאם מחילה **בשעת הנעילה**"

לצד נושא עיקרי זה של בקשת סליחה, המתפלל מבקש מאלוקיו גם הצלה מן האויבים הרודפים אותו וסוגרים עליו "היה להם לסתרה וחלצם ממארה" – הדובר מבקש שהקב"ה יסתיר את מי שצריך לברוח מאויבים הקמים עליו, ויחלץ אותם מקללה, מאסון.

"חון אותם ורחם וכל לוחץ ולוחם עשה בהם פלילה"- הדובר מבקש מהקב"ה לרחם על עם ישראל ולעשות נקמה בכל האויבים הלוחצים אותם והרוצים להלחם איתם.

לסיום מבקש המתפלל מאלוקיו להחזיר את עם ישראל לארצו, לכונן שם את מלכותו ולהביא גאןלה שלמה : " זכור צדקת אביהם וחדש את ימיהם כקדם ותחילה בשעת הנעילה"- בזכות האבות הקב"ה ישיב את עמו לארץ ישראל ויחדש ימינו כקדם. וכן, : "והשב שארית הצאן לאהליבה ואהלה" – הדובר מבקש מאלוקיו להחזיר את עם ישראל המכונה צאן לירושלים ןלשומרון המכונות כאן בכינוי אהליבה ואהלה. ובמיוחד בסוף הפיוט- " מיכאל שר ישראל , אליהו וגבריאל בשרו נא הגאולה בשעת הנעילה"

על מנת להדגיש נושאים אלו משתמש הפייטן גם בשיבוצים המעצימים את המסר של כל סטרופה. בעזרת השיבוץ המטען הנלווה למילים גדל ונושא בחובו משמעויות עמוקות. כך לדוגמא –

"זכור צדקת אביהם **וחדש את ימיהם** **כקדם** ותחילה בשעת הנעילה"- שיבוץ זה לקוח מן הפסוק "השיבנו ה' אליך ונשובה חדש ימינו כקדם" המופיע במגילת איכה. בהקשרו הוא מביע תחינה עזה מעומק הגלות והצער על החורבן לקב"ה שיושיע אותנו ויבנה לנו מחדש את מלכות יהודה ואת בית המקדש. שיבוצו של הפסוק במחרוזת העוסקת בבקשה לשוב אל הארץ ולתקן בה חיים לאומיים חדשים מדגישה את הרקע הקשה שעליו באה בקשה זו – המתפלל חש צער גדול בגלות,אבל גדול על החורבן, ומתוך כך הוא כמה לחזור, והוא מתגעגע לארץ ישראל .

שיבוץ נוסף המדגיש את המסר הוא במדריך לפיוט- " **אל נורא עלילה** המציא לנו מחילה בשעת הנעילה" - הכינוי הזה לקב"ה הינו שיבוץ מתהילים : "לכו וראו מפעלות אלוקים , נורא עלילה על בני אדם" . בהקשרו הפסוק מבטא השתאות ותמיהה אל מול מעשיו וגדלותו מול הקב"ה, ומעורר תחושת אפסות של האדם אל מול גדלו של אלוקים . שיבוצו של הפס במדריך מעוררת את אותה תחושה- האדם עומד מול בוראו הגדול והנורא ומבקש ממנו מחילה- אימת דין אוחזת אותו ברגעים קדושים אלו שלפני תפילת נעילה.

לסיכום, הפיוט "אל נורא עלילה" ממצה לגמרי את בקשותיו של האדם מאלוקיו ברגע מרטיט זה של נעילת שער- האדם בראש ובראשונה מקווה למחילה, מבקש הצלה מאויביו הקמים עליו ומשתוקק לגאולה שלמה ולשיבה למלכות בארץ ישראל. נושאים אלו אף באים לידי ביטוי בדרכי העיצוב של הפיוט , במבנה שלו ובצורתו החיצונית, ולכן אולי הוא נוגע כל כך בליבותיהם של המתפללים.